având în vedere avizul Parlamentului European,

întrucât:

(1)În cadrul unei sesiuni speciale a Comitetului științific extins al Observatorului European pentru Droguri și Toxicomanie (OEDT), a fost elaborat, în conformitate cu articolul 6 din Decizia 2005/387/JAI, un raport de evaluare a riscurilor noii substanțe psihoactive N-(4-fluorofenil)-2-metil-N-[1-(2-feniletil)piperidin-4-il]propanamidă (4­fluoroisobutirilfentanil), care a fost transmis ulterior Comisiei și Consiliului la 14 noiembrie 2017.

(2)Substanța 4-fluoroisobutirilfentanil este un opioid sintetic înrudit din punct de vedere structural cu fentanilul, o substanță controlată, utilizată pe scară largă în medicină ca adjuvant în anestezia generală practicată în timpul intervențiilor chirurgicale și pentru calmarea durerii. Acesta este, de asemenea, înrudit din punct de vedere structural cu acetilfentanilul, acriloilfentanilul și furanilfentanilul.

(3)Substanța 4-fluoroisobutirilfentanil este disponibil în Uniune cel puțin din august 2016 și a fost confiscată în patru state membre, care au raportat un total de 24 de confiscări. Este probabil ca numărul cazurilor detectate să fie subraportat, întrucât nu se efectuează în mod sistematic verificări pentru detectarea acestei substanțe. În majoritatea cazurilor, această substanță a fost confiscată sub formă de pulbere, dar și, într-o măsură mai mică, sub formă lichidă sau de tablete. Cantitățile detectate sunt relativ mici, însă ar trebui să se țină seama de potența ridicată care este tipică fentanilurilor.

(4)Au fost raportate 16 decese de către un stat membru în care a fost confirmată expunerea la 4-fluoroisobutirilfentanil. În multe cazuri, au fost detectate și alte droguri împreună cu 4-fluoroisobutirilfentanil. În cel puțin 13 cazuri de deces, substanța 4­fluoroisobutirilfentanil a fost cauza decesului sau este probabil să fi contribuit la acesta. Nu s-au raportat intoxicații acute în urma expunerii confirmate la 4­fluoroisobutirilfentanil. Este probabil ca naloxonul să acționeze ca antidot pentru intoxicațiile provocate de 4-fluoroisobutirilfentanil. Atât intoxicațiile neletale, cât și decesele sunt susceptibile de a fi detectate și raportate insuficient, deoarece acestea nu sunt verificate sistematic. Expunerea accidentală la 4-fluoroisobutirilfentanil poate prezenta un risc pentru personalul responsabil de asigurarea respectării legii, personalul serviciilor de urgență, al serviciilor medicale și al laboratoarelor criminalistice, precum și pentru angajații serviciilor de detenție și poștale.

(5)Nu există informații privind implicarea grupurilor de criminalitate organizată în producția, distribuția (traficul) și furnizarea substanței 4-fluoroisobutirilfentanil în Uniune. Cu toate acestea, având în vedere că aceasta a fost detectată în eșantioane de heroină, implicarea crimei organizate nu poate fi exclusă. Informațiile disponibile sugerează că substanța 4-fluoroisobutirilfentanil este produsă de fabrici de produse chimice din China, însă capacitatea de a produce fentaniluri poate exista de asemenea în cadrul Uniunii.

(6)Substanța 4-fluoroisobutirilfentanil pare a fi vândut online, în cantități mici, dar și cu ridicata, sub pretextul de a fi o „substanță chimică utilizată în cercetare” sau un înlocuitor „legal” pentru opioide ilegale, sub formă de pulbere, sub formă lichidă (de exemplu, spray nazal gata de utilizare) și de tampon. Informațiile obținute în urma confiscărilor sugerează că este posibil ca substanța 4-fluoroisobutirilfentanil să fi fost vândută și pe piața substanțelor opioide ilegale, unde a fost vândută drept heroină sau a fost detectată în amestecuri cu alte opioide, cum ar fi heroină și furanilfentanil, sau este utilizată pentru a fabrica substanțe contrafăcute din analgezice și benzodiazepină, care sunt foarte căutate. Din acest motiv, utilizatorii pot să nu fie conștienți că utilizează un fentanil.

(7)Substanța 4-fluoroisobutirilfentanil nu are utilizări recunoscute în domeniul medicinei umane sau veterinare în Uniune și, din câte se pare, nici în alte țări. Nu există indicii că substanța 4-fluoroisobutirilfentanil poate fi utilizată în alt scop decât ca etalon analitic de referință și în cercetarea științifică.

(8)Raportul de evaluare a riscurilor arată că prin continuarea cercetării s-ar putea răspunde la multe dintre întrebările legate de 4-fluoroisobutirilfentanil care apar ca urmare a lipsei de date cu privire la riscurile la adresa sănătății individuale, a sănătății publice și a societății. Cu toate acestea, dovezile și informațiile disponibile privind riscurile pentru sănătate și societate pe care substanța le implică, având în vedere și similaritatea acesteia cu fentanilul, acriloilfentanilul și furanilfentanilul, oferă suficiente motive pentru a supune substanța 4-fluoroisobutirilfentanil unor măsuri de control în întreaga Uniune.

(9)Substanța 4-fluoroisobutirilfentanil nu se regăsește pe lista substanțelor controlate în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. Substanța este în prezent în curs de evaluare de către sistemul Organizației Națiunilor Unite și a fost examinată în cadrul celei de a 39-a reuniuni a Comitetului de experți privind dependența de droguri (Expert Committee on Drug Dependence - ECDD) al OMS, care a avut loc în perioada 6-10 noiembrie 2017 la Geneva. Acest lucru nu exclude posibilitatea ca Uniunea să ia decizia de a supune substanța menționată unor măsuri de control.

(10)Întrucât șapte state membre controlează substanța 4-fluoroisobutirilfentanil în temeiul legislației lor naționale în materie de control al drogurilor, iar cinci state membre controlează substanța 4-fluoroisobutirilfentanil în temeiul altei legislații, supunerea acestei substanțe unor măsuri de control în întreaga Uniune ar contribui la evitarea apariției unor obstacole în cooperarea transfrontalieră în domeniul aplicării legii și în cel judiciar și la protecția împotriva eventualelor riscuri generate de disponibilitatea și consumul acestei substanțe.

(11)Decizia 2005/387/JAI conferă Consiliului competențe de executare cu scopul de a asigura, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin supunerea substanțelor respective unor măsuri de control în întreaga Uniune. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a supune substanța 4-fluoroisobutirilfentanil unor măsuri de control în întreaga Uniune.

(12)Danemarcei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.

(13)Irlandei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.

(14)Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea și aplicarea prezentei decizii, nu are obligații în temeiul acesteia și aceasta nu i se aplică,

ADOPTĂ PREZENTA DECIZIE:

Articolul 1

Noua substanță psihoactivă N-(4-fluorofenil)-2-metil-N-[1-(2-feniletil)piperidin-4-il]propanamidă (4-fluoroisobutirilfentanil) este supusă unor măsuri de control în întreaga Uniune.

Articolul 2